عكف سان سيمون على دراسة تاريخ اوروبا من وقت سقوط الامبراطوريه الرومانيه ، و وصل لنتيجه ان التاريخ بيتلخص فى صراع متواصل بين العاملين ( زراع و صناع ) اللى بيسميهم " الطبقه التالته " Tiers-etat من جهه ومن جهه تانيه الطبقتين الاعلى طبقة النبلا ( الملوك و الاقطاعين ) وطبقة كبار رجال الدين ( الاكليروس ) اللى بيستفيدوا من جهود العاملين. شرح سان سيمون ازاى الملوك ايدو الطبقه التالته فى صراعها مع امرا الاقطاع فى فترة العصور الوسطى ، و كان من مظاهر التأييد انهم ادو حقوق لسكان المدن ( التجار و الصناع ) اللى كانو بيكرهو امرا الاقطاع بسبب استغلالهم ليهم، و نتيجه للصراع ده ظهرت المدن الصناعيه الغنيه Les Bourges و سكانها البرجوازيين Les Bourgeoisاللى اتزعمو الطبقه التالته فى نضالها ضد امرا الاقطاع و بعد كده قادوها فى صراعها ضد الملوك فى احداث الثوره الفرنسيه و الفتره اللى بعدها. و بكده سان سيمون كان من اول المفكرين اللى اخدو بالهم ان صراع المصالح الاجتماعيه او مصالح الطبقات الاجتماعيه هى السبب لالرئيسى فى الحركه التاريخيه ، و اول المفكرين اللى اتنبهو لحرب الطبقات و حرب المصالح و دورها الكبير فى حركة التاريخ. اتلمذ على ايد سان سيمون مفكرين كتار كان من ضمنهم اوجوستان تييرى Augustin Thierry.